**Răstimp**

*Maria Iuliana Popescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în miezul nopții recitesc destine

ascunse'n rame vechi cu iz de moarte

mi'e prea târziu în viață fără tine

port părăsit al viselor deșarte

mă pierd în amănunte efemere

sperând o lume să închid c'o poartă

albastră'i noaptea - vorbele stinghere

și nu e loc să trec pe file'o soartă

împrejmuită'i ziua în urzeala

celor promise'n verile trecute

îmi macină în oase umezeala

cu mucegai de vremuri irosite

ce rost mai are marea'n toamna asta

când osteniți de'atâtea promisiuni

fragile brațe'și tremură nefastă

îmbrățișare prin omisiuni

trecem tăcuți spre lumea fără punte

ce tineri fost'am ieri, dar ce bătrâni

orbecăind mai căutăm o luntre

sperând să traversăm spre alte lumi

din răni ne creștem trandafiri uscați

cu spini ce se agață'n vena firii

sperăm o lume de însingurați

lumini abstracte'n calea nemuririi

#Iulia